ΑΠΟΦΑΣΗ ΤΟΥ ΣΥΜΒΟΥΛΙΟΥ της 15ης Δεκεμβρίου 1994 για τη θέσπιση ειδικού προγράμματος έρευνας και τεχνολογικής ανάπτυξης, συμπεριλαμβανομένης της επίδειξης, για λογαριασμό της Ευρωπαϊκής Κοινότητας προς εκτέλεση, αφενός, από το ΚΚΕρ και, αφετέρου, μέσω δραστηριοτήτων στο πλαίσιο ανταγωνιστικής προσέγγισης και προορίζονται για την επιστημονική και τεχνική υποστήριξη στις κοινοτικές πολιτικές (1995-1998) (91/918/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130Θ παράγραφος 4,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, με την απόφασή τους 1110/94/EK (4), το Ευρωπαϊκό Κοινοβούλιο και το Συμβούλιο θέσπισαν τέταρτο πρόγραμμα-πλαίσιο επί των δράσεων της Ευρωπαϊκής Κοινότητας στον τομέα της έρευνας, τεχνολογικής ανάπτυξης και επίδειξης (καλούμενο εφεξής "ETA") για το χρονικό διάστημα 1994-1998, όπου διευκρινίζονται μεταξύ άλλων οι δραστηριότητες που θα διεξαχθούν, αφενός, με άμεσες δράσεις και, αφετέρου, με δράσεις παροχής επιστημονικής και τεχνικής στήριξης στις κοινοτικές πολιτικές, εγγραφόμενες στο πλαίσιο ανταγωνιστικής προσέγγισης- ότι η παρούσα απόφαση λαμβάνει υπόψη τους εκτιθέμενους στο προοίμιο της ανωτέρω απόφασης λόγους-

ότι το άρθρο 130Θ παράγραφος 1 της συνθήκης ορίζει ότι το πρόγραμμα-πλαίσιο τίθεται σε εφαρμογή μέσω ειδικών προγραμμάτων εκπονούμενων στο πλαίσιο κάθε δραστηριότητας του προγράμματος-πλαισίου- ότι σε κάθε ειδικό πρόγραμμα διευκρινίζονται οι λεπτομέρειες υλοποίησής του, καθορίζεται η διάρκειά του και προβλέπονται τα σχετικά μέσα που κρίνονται απαραίτητα-

ότι οι πραγματοποιούμενες με άμεσες δράσεις-δραστηριότητες ETA εκτελούνται από το ΚΚΕρ- ότι οι δραστηριότητες αυτές περιλαμβάνουν θεσμικώς κατοχυρωμένες δραστηριότητες έρευνας για τις οποίες το ΚΚΕρ διαθέτει πραγματογνωμοσύνη και ειδικά, αν όχι μοναδικά, μέσα στην Κοινότητα και δραστηριότητες θεσμικής, επιστημονικής και τεχνικής υποστήριξης που απαιτούν την ουδετερότητα του ΚΚΕρ-

ότι η Επιτροπή θα εφαρμόσει άλλες δραστηριότητες επιστημονικής και τεχνικής υποστήριξης που είναι απαραίτητες για την εκπόνηση και την εφαρμογή των κοινοτικών πολιτικών και δεν απαιτούν την ουδετερότητα του ΚΚΕρ στο πλαίσιο ανταγωνιστικής προσέγγισης και στο πλαίσιο σχέσεων πελατών/αναδόχων-

ότι το ποσό που κρίνεται απαραίτητο για τη διεξαγωγή των άμεσων δράσεων ανέρχεται σε 600 εκατομμύρια Ecu και το ποσό που κρίνεται απαραίτητο για τις δραστηριότητες επιστημονικής και τεχνικής υποστήριξης στο πλαίσιο ανταγωνιστικής προσέγγισης ανέρχεται σε 128 εκατομμύρια Ecu- ότι οι πιστώσεις για κάθε οικονομικό έτος καθορίζονται από την αρμόδια για τον προϋπολογισμό αρχή, με την επιφύλαξη της διαθεσιμότητας πόρων στο πλαίσιο των δημοσιονομικών προοπτικών και των όρων που καθορίζονται στο άρθρο 1 παράγραφος 3 της απόφασης αριθ. 1110/94/EK-

ότι το περιεχόμενο του τετάρτου προγράμματος-πλαισίου των κοινοτικών δραστηριοτήτων ETA καθορίστηκε με βάση την αρχή της επικουρικότητας- ότι το παρόν ειδικό πρόγραμμα διευκρινίζει το περιεχόμενο των δραστηριοτήτων που πρέπει να αναληφθούν σύμφωνα με την αρχή αυτή μέσω άμεσων δράσεων και των εγγραφομένων στο πλαίσιο ανταγωνιστικής προσέγγισης δραστηριοτήτων που προορίζονται για την επιστημονική και τεχνική υποστήριξη των κοινοτικών πολιτικών-

ότι η απόφαση αριθ. 1110/94/EK ορίζει ότι η κοινοτική δράση δικαιολογείται αν, μεταξύ άλλων, η έρευνα συμβάλλει στην ενίσχυση της οικονομικής και κοινωνικής συνοχής της Κοινότητας και στην προώθηση της συνολικής αρμονικής ανάπτυξης της τελευταίας, ενώ είναι συμβατή με την επιδίωξη της επιστημονικής και τεχνικής ποιότητας- ότι το παρόν πρόγραμμα προορίζεται να συμβάλει στην επίτευξη αυτών των στόχων-

ότι το παρόν πρόγραμμα ενδέχεται να συμβάλει σημαντικά στην προώθηση της ανάπτυξης, την ενίσχυση της ανταγωνιστικότητας και την ανάπτυξη της απασχόλησης στην Κοινότητα, όπως αναφέρεται στο Λευκό Βιβλίο για "Ανάπτυξη, ανταγωνιστικότητα και απασχόληση"- ότι είναι, επομένως, απαραίτητο να προωθηθούν οι προκανονιστικές ερευνητικές δραστηριότητες που θεωρούνται απαραίτητες στο πλαίσιο άλλων κοινοτικών πολιτικών-

ότι οι εντασσόμενες στο πλαίσιο αμέσων δράσεων δραστηριότητες παροχής επιστημονικής και τεχνικής υποστήριξης στις κοινοτικές πολιτικές πρέπει να ανταποκρίνονται στις ανάγκες των τελευταίων κατά τη διάρκεια εκτέλεσης του παρόντος προγράμματος-

ότι το ΚΚΕρ δύναται επίσης να συμμετέχει στις έμμεσες δράσεις οι οποίες διεξάγονται στο πλαίσιο των υπολοίπων ειδικών προγραμμάτων, με τους ίδιους όρους όπως οι τρίτοι που εδρεύουν σε ένα κράτος μέλος ή συνδεδεμένο κράτος-

ότι η Επιτροπή πρέπει να εξασφαλίζει ότι οι δραστηριότητες έρευνας που διεξάγονται ως μέρος των άμεσων και έμμεσων δράσεων, αντίστοιχα, είναι συμπληρωματικές-

ότι το ΚΚΕρ δύναται επίσης να συμμετέχει ανταγωνιστικά σε οποιαδήποτε άλλη δραστηριότητα που πραγματοποιεί η Κοινότητα και να διεξάγει έρευνα για λογαριασμό τρίτων-

ότι πρέπει να ενθαρρυνθεί η αναγνωριστική έρευνα-

ότι το ΚΚΕρ μπορεί να συμβάλει στη διεξαγωγή κοινοτικών δραστηριοτήτων, κυρίως στους τομείς των τεχνολογιών των πληροφοριών, των βιομηχανικών τεχνολογιών και των τεχνολογιών των υλικών, των προτύπων, των μετρήσεων και δοκιμών, της γεωργίας και της αλιείας, του περιβάλλοντος και του κλίματος, της μη πυρηνικής ενέργειας, της στοχοθετημένης κοινωνικοοικονομικής έρευνας, της διάδοσης και αξιοποίησης των αποτελεσμάτων των ερευνητικών δραστηριοτήτων και της μεταφοράς τεχνολογίας-

ότι το ΚΚΕρ, με τα εργαστήρια και τις εγκαταστάσεις του, μπορεί να συμβάλει ουσιαστικά στην εκπαίδευση και την κινητικότητα των ερευνητών, και ότι, για το σκοπό αυτό, πρέπει να ενθαρρυνθεί η συνεργασία, σε όλα τα κράτη μέλη, μεταξύ εργαστηρίων και κρατικών και ιδιωτικών επιστημονικών ιδρυμάτων-

ότι το ΚΚΕρ μπορεί να συμβάλει σε άλλες ευρωπαϊκές ερευνητικές δραστηριότητες, συμπεριλαμβανομένου του Eureka- ότι το ΚΚΕρ πρέπει να ενταχθεί πληρέστερα σε δίκτυα ή κοινοπραξίες με εταίρους σε όλα τα κράτη μέλη, τόσο για τις θεσμικές όσο και για τις ανταγωνιστικές δραστηριότητές του- ότι πρέπει, ειδικότερα, να λειτουργήσει ως κινητήρια δυναμη για τη βελτίωση των δεσμών μεταξύ των ερευνητικών εργαστηρίων και ιδρυμάτων όλων των κοινοτικών περιφερειών-

ότι πρέπει να ληφθεί υπόψη το γεγονός ότι τα κράτη μέλη της ΕΖΕΣ που έχουν υπογράψει τη συμφωνία για τον EOX μπορούν να συμμετάσχουν πλήρως στο παρόν ειδικό πρόγραμμα-

ότι είναι ίσως σκόπιμο να διεξαχθούν διεθνείς δραστηριότητες συνεργασίας με διεθνείς οργανισμούς και τρίτες χώρες για τον σκοπό της εφαρμογής του παρόντος προγράμματος-

ότι πρέπει να διεξαχθεί ανάλυση των ενδεχόμενων κοινωνικοοικονομικών επιπτώσεων και των τεχνολογικών κινδύνων που συνδέονται με το πρόγραμμα-

ότι η πρόοδος του παρόντος προγράμματος πρέπει να παρακολουθείται συνεχώς και συστηματικώς ώστε να αναπροσαρμόζεται, εάν χρειάζεται, στις επιστημονικές και τεχνολογικές εξελίξεις σ' αυτόν τον τομέα- ότι πρέπει να διενεργηθεί, σε εύθετο χρόνο, ανεξάρτητη αξιολόγηση της προόδου του προγράμματος ώστε να παρασχεθούν όλα τα στοιχεία που είναι απαραίτητα για τον καθορισμό των στόχων του πέμπτου προγράμματος-πλαισίου ETA- ότι, στο τέλος του παρόντος προγράμματος, πρέπει να διενεργηθεί τελική αξιολόγηση των αποτελεσμάτων του σε σχέση με τους στόχους της παρούσας απόφασης- ότι τα αποτελέσματα αυτών των αξιολογήσεων πρέπει να υποβληθούν στο Ευρωπαϊκό Κοινοβούλιο, το Συμβούλιο και την οικονομική και Κοινωνική Επιτροπή-

ότι το διοικητικό συμβούλιο του ΚΚΕρ διαδραματίζει σοβαρό ρόλο στη λειτουργία του Κέντρου και στη διεξαγωγή των δραστηριοτήτων του-

ότι στόχος των ανταγωνιστικών δραστηριοτήτων υποστήριξης είναι να ανταποκριθούν στις ανακύπτουσες ανάγκες στο πλαίσιο της εφαρμογής των κοινοτικών πολιτικών- ότι, ως εκ τούτου, για να εξασφαλίσει τη μεγαλύτερη δυνατή ευελιξία, η Επιτροπή πρέπει να είναι σε θέση να λάβει τα αναγκαία μέτρα προκειμένου να προσαρμόσει τις δραστηριότητες αυτές-

ότι η Επιτροπή καθορίζει τις ευθύνες, ιδίως όσον αφορά τη χορήγηση των οικονομικών πόρων για τις εν λόγω δραστηριότητες, ανάλογα με το συγκεκριμένο τομέα δραστηριότητας- ότι οι πόροι χορηγούνται σε ανταγωνιστική βάση-

ότι ζητήθηκε η γνώμη της Επιτροπής Επιστημονικής και Τεχνικής Έρευνας (Crest),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θεσπίζεται ειδικό πρόγραμμα δραστηριοτήτων έρευνας και τεχνολογικής ανάπτυξης προς εκτέλεση:

- αφενός, από το ΚΚΕρ, κυρίως με άμεσες δράσεις και

- αφετέρου, με δραστηριότητες που εγγράφονται στο πλαίσιο ανταγωνιστικής προσέγγισης και προορίζονται για την παροχή επιστημονικής και τεχνικής υποστήριξης στις κοινοτικές πολιτικές

για τη χρονική περίοδο από την 1η Ιανουαρίου 1995 έως τις 31 Δεκεμβρίου 1998.

Τμήμα Ι Άμεσες δράσεις (ΚΚΕρ)

Άρθρο 2

1. Οι άμεσες δράσεις περιλαμβάνουν τις θεσμικώς κατοχυρωμένες ερευνητικές δραστηριότητες και τις θεσμικώς κατοχυρωμένες δραστηριότητες παροχής επιστημονικής και τεχνικής υποστήριξης.

2. Οι θεσμικώς κατοχυρωμένες ερευνητικές δραστηριότητες, όπως περιγράφονται στο παράρτημα IA, είναι εκείνες για τις οποίες το ΚΚΕρ διαθέτει πραγματογνωμοσύνη και ειδικά, αν όχι μοναδικά, μέσα στην Κοινότητα που συμβάλλουν στην εφαρμογή της πολιτικής ETA της Κοινότητας. Διενεργούνται κατά τρόπο που εξασφαλίζει τη συμπληρωματικότητά τους με τις αντίστοιχες έμμεσες δράσεις που περιλαμβάνουν τα άλλα ειδικά προγράμματα του τετάρτου προγράμματος-πλαισίου.

3. Οι θεσμικώς κατοχυρωμένες δραστηριότητες παροχής επιστημονικής και τεχνικής υποστήριξης, όπως περιγράφονται στο παράρτημα IB, είναι οι δραστηριότητες που απαιτούνται για τη διαμόρφωση και την εφαρμογή κοινοτικών πολιτικών και για την εκτέλεση των εργασιών που αντιτίθενται στην Επιτροπή βάσει της συνθήκης και που απαιτούν την ουδετερότητα του ΚΚΕρ.

Άρθρο 3

1. Το ΚΚΕρ συμμετέχει στη διεξαγωγή κοινοτικής δράσης έρευνας, τεχνολογικής ανάπτυξης και επίδειξης στους τομείς των τεχνολογιών της πληροφορίας, των βιομηχανικών τεχνολογιών και των τεχνολογιών των υλικών, των προτύπων, των μετρήσεων και δοκιμών, του περιβάλλοντος και του κλίματος, της γεωργίας και της αλιείας, της μη πυρηνικής ενέργειας και της στοχοθετημένης κοινωνικοοικονομικής έρευνας, καθώς και μέσω των δραστηριοτήτων του στο πεδίο της αναγνωριστικής έρευνας.

2. Το Κέντρο συμμετέχει επίσης στη διεξαγωγή κοινοτικής δράσης διάδοσης και αξιοποίησης των αποτελεσμάτων των κοινοτικών δραστηριοτήτων έρευνας, τεχνολογικής ανάπτυξης και επίδειξης.

Άρθρο 4

1. Ο επιχειρησιακός προϋπολογισμός του ΚΚΕρ στο πλαίσιο του παρόντος προγράμματος ανέρχεται σε 600 εκατομμύρια Ecu.

2. Στο παράρτημα II εμφαίνεται ενδεικτική κατανομή του ποσού αυτού.

3. Η αρμόδια για τον προϋπολογισμό αρχή καθορίζει τις πιστώσεις για κάθε οικονομικό έτος, με την επιφύλαξη της διαθεσιμότητας πόρων στο πλαίσιο των δημοσιονομικών προοπτικών και σύμφωνα με τους όρους του άρθρου 1 παράγραφος 3 της απόφασης αριθ. 1110/94/EK, λαμβάνοντας υπόψη τις αρχές της χρηστής διαχείρισης που αναφέρονται στο άρθρο 2 του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.

Εάν εγκριθεί πρόσθετη χρηματοδότηση σύμφωνα με το άρθρο 1 παράγραφος 3 της απόφασης για το πρόγραμμα-πλαίσιο, το ΚΚΕρ λαμβάνει μερίδιο ανάλογο προς το μερίδιό του από το παρόν συνολικό ποσό για το τέταρτο πρόγραμμα-πλαίσιο, εφόσον το Ευρωπαϊκό Κοινοβούλιο και το Συμβούλιο κρίνουν, κατόπιν αξιολόγησης, ότι το ΚΚΕρ πραγματοποιεί ικανοποιητική πρόοδο προς ένα μεγαλύτερο άνοιγμα στον ανταγωνισμό.

Άρθρο 5

1. Οι γενικοί κανόνες για τη χρηματοδοτική συμμετοχή της Κοινότητας καθορίζονται στο παράρτημα IV της απόφασης αριθ. 1110/94/EK.

2. Στο παράρτημα III καθορίζονται οι ειδικοί κανόνες για την εφαρμογή του παρόντος προγράμματος, που συμπληρώνουν εκείνους που αναφέρονται στην παράγραφο 1.

Άρθρο 6

Η Επιτροπή είναι υπεύθυνη για τη διεξαγωγή των άμεσων ενεργειών και, για το σκοπό αυτό, προσφεύγει στις υπηρεσίες του ΚΚΕρ. Η Επιτροπή επικουρείται στο έργο αυτό από το διοικητικό συμβούλιο του ΚΚΕρ (καλούμενο στο εξής διοικητικό συμβούλιο).

Άρθρο 7

1. Προκειμένου να συμβάλει στην εξασφάλιση, μεταξύ άλλων, της αποδοτικής από άποψη κόστους διεξαγωγής των δραστηριοτήτων, η Επιτροπή, επικουρούμενη από το διοικητικό συμβούλιο, εξετάζει διαρκώς και συστηματικώς, την πρόοδο υλοποίησης των αμέσων δράσεων σε σχέση με τους εμφαινόμενους στο παράρτημα I στόχους. Εκτιμά ιδίως κατά πόσον οι στόχοι, οι προτεραιότητες και τα χρηματοδοτικά μέσα ανταποκρίνονται πάντοτε στην εξέλιξη της κατάστασης. Με βάση τα αποτελέσματα της ανωτέρω εξέτασης υποβάλλει, αν παραστεί ανάγκη, προτάσεις στο Συμβούλιο για την προσαρμογή ή συμπλήρωση των θεσμικών δραστηριοτήτων έρευνας. Προκειμένου για τις θεσμικές δραστηριότητες επιστημονικής και τεχνικής υποστήριξης, η Επιτροπή προβαίνει, εάν χρειάζεται, σε αναπροσαρμογές για να εξασφαλίσει ότι ανταποκρίνονται στις απαιτήσεις των σχετικών κοινοτικών πολιτικών.

2. Πριν από τις 15 Απριλίου εκάστου έτους, η Επιτροπή διαβιβάζει στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή, έκθεση σχετικά με τη διεξαγωγή των δραστηριοτήτων του ΚΚΕρ. Η έκθεση αυτή συνοδεύεται από τις παρατηρήσεις του διοικητικού συμβουλίου που περιλαμβάνονται στην ετήσια έκθεσή του. Το τελευταίο δύναται επίσης να υποβάλει, μέσω της Επιτροπής, στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή χωριστή έκθεση για οποιαδήποτε πτυχή της διεξαγωγής των δραστηριοτήτων του ΚΚΕρ.

3. Προκειμένου να συμβάλει στην αξιολόγηση των κοινοτικών δραστηριοτήτων, όπως προβλέπεται στο άρθρο 4 παράγραφος 2 της απόφασης αριθ. 1110/94/EK και σύμφωνα με το χρονοδιάγραμμα που ορίζεται στην εν λόγω παράγραφο, η Επιτροπή, αφού ζητήσει τη γνώμη του διοικητικού συμβουλίου, αναθέτει σε ανεξάρτητους εμπειρογνώμονες τη διεξαγωγή εξωτερικής αξιολόγησης των δραστηριοτήτων του ΚΚΕρ στους τομείς του παρόντος προγράμματος και της διαχείρισής τους κατά την πενταετία πριν από την εν λόγω αξιολόγηση. Τα αποτελέσματα αυτής της αξιολόγησης υποβάλλονται στο Συμβούλιο, στο Ευρωπαϊκό Κοινοβούλιο και στην Οικονομική και Κοινωνική Επιτροπή.

4. Στο τέλος του παρόντος προγράμματος, η Επιτροπή, αφού συμβουλευθεί το διοικητικό συμβούλιο, αναθέτει τη διεξαγωγή ανεξάρτητης τελικής αξιολόγησης των αποτελεσμάτων που επιτεύχθηκαν σε σύγκριση με τους στόχους που καθορίζονται στο παράρτημα III του τέταρτου προγράμματος-πλαισίου και στο παράρτημα I της παρούσας απόφασης. Η τελική έκθεση αξιολόγησης διαβιβάζεται στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή.

Άρθρο 8

Προκειμένου να εξασφαλισθεί ο αποτελεσματικός συντονισμός μεταξύ των θεσμικών δραστηριοτήτων έρευνας του ΚΚΕρ και των λοιπών δραστηριοτήτων που προβλέπονται στο τέταρτο πρόγραμμα-πλαίσιο, πραγματοποιούνται συστηματικές ανταλλαγές απόψεων μεταξύ του ΚΚΕρ, συμπεριλαμβανομένου του διοικητικού συμβουλίου, και των επιτροπών για τα ειδικά προγράμματα λαμβανομένων δεόντως υπόψη των αντίστοιχων αρμοδιοτήτων τους.

Άρθρο 9

Η Επιτροπή δύναται, επικουρούμενη από το διοικητικό συμβούλιο και με βάση το κριτήριο του αμοιβαίου οφέλους, να ζητήσει από το ΚΚΕρ να εκτελέσει σχέδια από κοινού με νομικά πρόσωπα που εδρεύουν σε τρίτες χώρες, εφόσον αυτό συμβάλλει ουσιαστικά στη διεξαγωγή των θεσμικών δραστηριοτήτων του ΚΚΕρ. Η συμμετοχή νομικών προσώπων από τρίτες χώρες δεν χρηματοδοτείται από την Κοινότητα στο πλαίσιο του παρόντος προγράμματος.

Τμήμα II Δραστηριότητες που εγγράφονται στο πλαίσιο ανταγωνιστικής προσέγγισης και προορίζονται για την παροχή επιστημονικής και τεχνικής υποστήριξης στις κοινοτικές πολιτικές

Άρθρο 10

Οι δραστηριότητες επιστημονικής και τεχνικής υποστήριξης που είναι απαραίτητες για την εκπόνηση και την εφαρμογή των κοινοτικών πολιτικών και που δεν απαιτούν την ουδετερότητα του ΚΚΕρ διεξάγονται από την Επιτροπή στο πλαίσιο ανταγωνιστικής προσέγγισης και στο πλαίσιο σχέσεων πελατών/αναδόχων. Οι δραστηριότητες αυτές περιγράφονται στο παράρτημα IV.

Άρθρο 11

1. Το ποσό που κρίνεται αναγκαίο για την εκτέλεση των καλυπτόμενων στο παρόν τμήμα δραστηριοτήτων ανέρχεται σε 128 εκατομμύρια Ecu.

2. Στο παράρτημα V παρατίθεται ενδεικτική κατανομή αυτού του ποσού.

3. Η αρμόδια για τον προϋπολογισμό αρχή καθορίζει τις πιστώσεις για κάθε οικονομικό έτος, με την επιφύλαξη της διαθεσιμότητας πόρων στο πλαίσιο των δημοσιονομικών προοπτικών και σύμφωνα με τους όρους του άρθρου 1 παράγραφος 3 της απόφασης αριθ. 1110/94/EK, λαμβάνοντας υπόψη αρχές της χρηστής διαχείρισης που αναφέρονται στο άρθρο 2 του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινότητων.

Άρθρο 12

1. Οι γενικοί κανόνες για τη χρηματοδοτική συμμετοχή της Κοινότητας καθορίζονται στο παράρτημα IV της απόφασης αριθ. 1110/94/EK.

2. Οι κανόνες για τη συμμετοχή επιχειρήσεων, κέντρων ερευνών και πανεπιστημίων και για τη διάδοση των αποτελεσμάτων καθορίζονται στα μέτρα που προβλέπονται στο άρθρο 130 I της συνθήκης.

3. Στο παράρτημα VI καθορίζονται οι ειδικοί κανόνες για την εφαρμογή του παρόντος προγράμματος, που συμπληρώνουν στις παραγράφους 1 και 2.

Άρθρο 13

1. Η Επιτροπή εξετάζει διαρκώς και συστηματικώς την πρόοδο του παρόντος τμήματος του προγράμματος σε σχέση με τις απαιτήσεις των κοινοτικών πολιτικών. Εκτιμά, ιδίως, κατά πόσον οι στόχοι, οι προτεραιότητες και τα χρηματοδοτικά μέσα ανταποκρίνονται πάντοτε στην εξέλιξη της κατάστασης. Με βάση τα αποτελέσματα της ανωτέρω εξέτασης λαμβάνει, αν παραστεί ανάγκη, μέτρα αναπροσαρμογής των εν λόγω δραστηριοτήτων.

2. Στην αρχή κάθε έτους, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο με πληροφορίες σχετικά με τις δρααστηριότητες που διεξήχθησαν κατά το προηγούμενο έτος και το πρόγραμμα εργασιών για το τρέχον έτος.

Άρθρο 14

Η παρούσα απόφαση απευθύνεται στα κράτη μέλη.

Βρυξέλλες, 15 Δεκεμβρίου 1994.

Για το Συμβούλιο

Ο Πρόεδρος

A. MERKEL

(1) EE αριθ. C 228 της 17. 8. 1994, σ. 219 και αριθ. C 262 της 20. 9. 1994, σ. 30.(2) EE αριθ. C 205 της 25. 7. 1994, σ. 316.(3) Γνώμη που διατυπώθηκε στις 14 Σεπτεμβρίου 1994 (δεν έχει δημοσιευθεί ακόμη στην Επίσημη Εφημερίδα).(4) EE αριθ. L 126 της 18. 5. 1994, σ. 1.

ΠΑΡΑΡΤΗΜΑ I

ΕΠΙΣΤΗΜΟΝΙΚΟΙ ΚΑΙ ΤΕΧΝΟΛΟΓΙΚΟΙ ΣΤΟΧΟΙ ΚΑΙ ΠΕΡΙΕΧΟΜΕΝΟ Το παρόν ειδικό πρόγραμμα αντικατοπτρίζει απόλυτα τις κατευθύνσεις του προγράμματος-πλαισίου, του οποίου εφαρμόζει τα κριτήρια επιλογής και διασαφηνίζει τους επιστημονικούς και τεχνολογικους στόχους.

Τα τμήματα 1Γ, 2Β, 3Α, 3Β, 4Γ, 5 και 7Α του παραρτήματος III (πρώτη δραστηριότητα) του προγράμματος-πλαισίου αποτελούν τη βάση των στόχων παρόντος προγράμματος.

Το Κοινό Κέντρο Ερευνών (ΚΚΕρ) θα εκπονεί στρατηγική και εφαρμοσμένη έρευνα. Θα αποτελεί συνεπώς αναπόσπαστο μέρος της ευρωπαϊκής επιστήμης και τεχνολογίας. Το ΚΚΕρ θα συμβάλλει επίσης στη συγκρότηση των επιστημονικών και τεχνικών βάσεων που απαιτούνται για τη διατύπωση και την υλοποίηση των διάφορων κοινοτικών πολιτικών.

Συμφωνα με τις προτεραιότητες που καθορίζει το Λευκό Βιβλίο "Ανάπτυξη, ανταγωνιστικότητα, απασχόληση" στον τομέα της έρευνας, οι ερευνητικές και τεχνικές δραστηριότητες που θα αναπτύξει το ΚΚΕρ πρέπει να ανταποκρίνονται στις ανάγκες της Κοινότητας στο σύνολό της, των οργάνων και των κρατών μελών της, ώστε το Κέντρο να:

- συμβάλει στην ενίσχυση των επιστημονικών και τεχνολογικών βάσεων της ευρωπαϊκής βιομηχανίας και στην αύξηση της διεθνούς ανταγωνιστικότητάς της,

- εξασφαλίσει την ανεξάρτητη επιστημονική ειδικευση, η οποία είναι απαραίτητή για την πραγμάτωση των κοινοτικών πολιτικών και την εκτέλεση των καθηκόντων που έχει αναθέσει η συνθήκη στην Επιτροπή,

- παράσχει επιστημονικές και τεχνικές υπηρεσίες προς τα όργανα της Κοινότητας και να θέσει τις ικανότητές του και τις επιστημονικές και τεχνικές εγκαταστάσεις του στη διάθεση δημόσιων και ιδιωτικών οργανισμών,

- συμβάλει στη βελτίωση των συνυφασμένων με τη δημόσια ασφάλεια πλευρών των νέων και εφαρμοσμένων τεχνολογιών,

- συμβάλει στη βελτίωση των μελετών περιβαλλοντικών επιπτώσεων και της προστασίας του περιβάλλοντος,

- συμβάλει στη μείωση των διαφορών επιστημονικού και τεχνολογικού επιπέδου που υφίστανται μεταξύ των κρατών μελών.

Η ευρωπαϊκή διάσταση της έρευνας του οφείλει να παραμείνει ένα από τα ουσιώδη ισχυρά σημεία του ΚΚΕρ. Οι δραστηριότητές του θα πρέπει να χαρακτηρίζονται από πολυεπιστημονική προσέγγιση, βασισμένη στο ευρύ φάσμα των ικανοτήτων του. Ο πολυεπιστημονικός αυτός χαρακτήρας αντανακλάται στην επιλογή των τομέων με τους οποίους ασχολούνται τα ινστιτούτα του, αποτελώντας εγγύηση της ικανότητάς του να ανταποκρίνεται σε νέες προκλήσεις.

Χάρη στις ικανότητές του και στη συμμετοχή του στη διαμόρφωση και εφαρμογή των κοινοτικών πολιτικών, το ΚΚΕρ θα συμβάλει στην ενοποίηση των εθνικών, των κοινοτικών και των ευρωπαϊκών δράσεων. Θα επιδιώξει ιδίως να βελτιώσει τους δεσμούς μεταξύ των ερευνητικών εργαστηρίων και ινστιτούτων σε όλα τα μέρη της Κοινότητας και μπορεί να αποτελέσει το σημείο εστίασης των δικτύων αυτών στους τομείς ειδικότητάς του. Θα συμμετάσχει επίσης στα σχετικά σχέδια του Eureka.

Αυτός ο πολύπλευρος προσανατολισμός δεν πρέπει πάντως να οδηγήσει σε υπέρμετρο κατακερματισμό των αναλαμβανόμενων εργασιών. Χωρίς να παραβλέπονται οι προσδοκίες των πελατών του, το Κέντρο και το διευθυντικό προσωπικό του οφείλουν να έχουν ακριβή εικόνα των επιστημονικών και τεχνικών κατευθύνσεων που αρμόζουν στο ΚΚΕρ και να είναι σε θέση να διατηρήσουν ισορροπία, προκειμένου να εξασφαλίσουν ότι οι αναλαμβανόμενες δραστηριότητες και συμβάσεις μπορούν να εκτελεστούν ανά πάσα στιγμή στο απαιτούμενο επίπεδο επάρκειας, τόσο από ποιοτικής όσο και από ποσοτικής πλευράς.

Με βάση τα παραπάνω, θα πρέπει ακόμη να επισημανθεί ότι ορισμένες δραστηριότητες είναι οριζόντιες: οι δραστηριότητες για την προστασία του περιβάλλοντος είναι πιθανόν να εμφανίζονται σε άλλους τομείς των οποίων ο τίτλος δεν είναι "Περιβάλλον". Το ίδιο ισχύει π.χ. για δραστηριότητες που αφορούν το εργασιακό περιβάλλον.

Οι εργασίες που θα εκτελεί το ΚΚΕρ εμπίπτουν σε δύο κατηγορίες:

- θεσμικά κατοχυρωμένες ερευνητικές δραστηριότητες,

- θεσμικά κατοχυρωμένες, επιστημονικές και τεχνικές δραστηριότητες για τη στήριξη των κοινοτικών πολιτικών.

Α. ΘΕΣΜΙΚΑ ΚΑΤΟΧΥΡΩΜΕΝΕΣ ΕΡΕΥΝΗΤΙΚΕΣ ΔΡΑΣΤΗΡΙΟΤΗΤΕΣ Αυτές οι δραστηριότητες έρευνας, τεχνολογικής ανάπτυξης και επίδειξης, για τις οποίες το ΚΚΕρ διαθέτει ειδικές, αν όχι μοναδικές στην Κοινότητα, ικανότητες και εγκαταστάσεις, συμβάλλουν στην εφαρμογή της κοινοτικής πολιτικής στον τομέα της έρευνας.

Βιομηχανικές τεχνολογίες

Η συνεισφορά του ΚΚΕρ στον τομέα αυτό στοχεύει στη βελτίωση της ανταγωνιστικότητας της ευρωπαϊκής βιομηχανίας και συντονίζεται στενά με τα αντίστοιχα προγράμματα δράσης επιμερισμένης δαπάνης. Θα επικεντρωθεί στην προκανονιστική έρευνα η οποία, πλην εξαιρέσεων, θα διεξάγεται στα πλαίσια των δικτύων ευρωπαϊκών οργανισμών με ενδιαφέροντα και ικανότητες στο εν λόγω είδος έρευνας και σε συνεργασία με οργανισμούς τυποποίησης και, κατά πρώτο λόγο, την Ευρωπαϊκή Επιτροπή Τυποποίησης (CEN). Έτσι, θα διασφαλίζεται η εξαρχής συνεκτίμηση των συνολικών αναγκών της βιομηχανίας.

Γραμμή 4: Βιομηχανικές τεχνολογίες και τεχνολογίες υλικών

Η έρευνα στον κλάδο των υλικών θα κατευθυνθεί κυρίως στους ακόλουθους τομείς, οι οποίοι έχουν προκανονιστική διάσταση και ευρύ πεδίο ως βάση νέων τεχνολογιών, με έμφαση στις καθαρές τεχνολογίες:

- κεραμεικά, μέταλλα και σύνθετα υλικά: ανάπτυξη μεθόδων, μελέτη διασυνδέσεων και συναρμογών, βελτίωση των τεχνολογικών ιδιοτήτων, χαρακτηρισμός και επίδειξη,

- τεχνολογία τροποποίησης και χαρακτηρισμού επιφανειών: εμφύτευση ιόντων και ακτίνα λέιζερ, προστατευτική επίστρωση, μη καταστροφικές μέθοδοι αξιολόγησης,

- προκανονιστική έρευνα με σκοπό την εκπόνηση προτύπων σχετικά με την ανακυκλωσιμότητα των υλικών, συμπεριλαμβανομένης της συγκρότησης βάσης δεδομένων για τα ανακυκλώσιμα υλικά (οικολογικά χαρακτηριστικά και εκτίμηση της χρήσιμης ζωής).

Η έρευνα αυτή στοχεύει στην απόκτηση, σε στενή συνεργασία με τα οικεία εθνικά εργαστήρια, της απαιτούμενης επιστημονικής γνώσης για τη βιομηχανική χρήση των υλικών αυτών και στην παροχή στους οργανισμούς τυποποίησης των θεμελίων για την τυποποίηση στον τομέα αυτόν.

Ακόμη, η ανάπτυξη μη καταστροφικών τεχνικών αξιολόγησης για τη μελέτη της αξιοπιστίας και της χρήσιμης ζωής των μηχανικών κατασκευών θα συνεχιστεί με απώτερο στόχο την ανάπτυξη τεχνικών επιθεώρησης των συστατικών μερών και την εναρμόνιση των διαδικασιών πιστοποίησης. Η έρευνα αυτή θα εξακολουθήσει να διεξάγεται στα πλαίσια εργαστηριακών δικτύων που υφίστανται εδώ και μερικά χρόνια και τα οποία σταδιακά θα διευρυνθούν ανάλογα με τις ανάγκες.

Γραμμή 5: Μετρήσεις και δοκιμές

Οι δραστηριότητες συτές σχετίζονται άμεσα με την προτυποποίηση και περιλαμβάνουν:

α) Προκανονιστική έρευνα για υλικά αναφοράς και προκανονιστική και κανονιστική έρευνα για μετρήσεις αναφοράς, κυρίως στους ακόλουθους τομείς:

- προετοιμασία, χαρακτηρισμός και πιστοποίηση υλικών αναφοράς υψηλής ποιότητας. Για την εξασφάλιση της ποιότητας και τη διευκόλυνση της εναρμόνισης θα χρησιμοποιηθούν διεθνείς συγκρίσεις,

- δημιουργία κοινής επιστημονικής βάσης για τις χημικές μετρήσεις αναφοράς,

- μετρήσεις και αξιολόγηση βασικών δεδομένων, βελτίωση της ποιότητας και ακρίβείας τους με τη βοήθεια των διαθέσιμων πειραματικών εγκαταστάσεων και της ευρωπαϊκής και διεθνούς συνεργασίας, ιδίως μέσω δικτύων.

Η διανομή των παραγόμενων σε κοινοτικό πλαίσιο υλικών αναφοράς εξασφαλίζεται από το ινστιτούτο μετρήσεων και υλικών αναφοράς (IRMM). Τα επιτευχθέντα από το IRMM αποτελέσματα στην κατάρτιση μετρήσεων πολύ υψηλής ακριβείας οδήγησαν στην αναγνώρισή του ως κέντρου αναφοράς. Στο πλαίσιο της εκστρατείας διασυγκρίσεων που διεξήγαγε το IRMM, συγκροτώντας δίκτυο με όλα τα ενδιαφερόμενα κοινοτικά εργαστήρια, καθένα από τα τελευταία θα μπορεί να διαθέτει αμερόληπτη και αξιόπιστη αξιολόγηση της ποιότητας των μετρήσεων που διεξάγει το ίδιο. Η δραστηριότητα αυτή θα διευρυνθεί με την ισότιμη ανταμοιβή οποιουδήποτε εργαστηρίου τρίτης χώρας το ζητήσει.

β) Προκανονιστική έρευνα στον τομέα της ασφάλειας και αξιοπιστίας των κατασκευών, με σκοπό να βελτιωθούν οι προδιαγραφές μελέτης έργων πολιτικού μηχανικού, για την ανάπτυξη προτύπων (Ευροκώδικες), ιδίως με τη συνεκτίμηση της σεισμικότητας, καθώς και οι τεχνολογίες της ευρωπαϊκής βιομηχανίας στον κλάδο των κατασκευών. Η έρευνα αυτή θα εξακολουθήσει να διεξάγεται από τους οργανισμούς των κρατών μελών που σύστησαν, το 1989, τον ευρωπαϊκό σύνδεσμο εργαστηρίων αντοχής υλικών.

Προκειμένου να διενεργηθούν καταστρεπτικές δυναμικές δοκιμές σε έργα πολιτικού μηχανικού ή βιομηχανικές κατασκευές από χάλυβα, σκυρόδεμα, τουβλοδομή ή σύνθετα υλικά, το ΚΚΕρ ανήγειρε ένα μεγάλο τοιχείο αντίδρασης ELSA (ευρωπαϊκό εργαστήριο δομοστατικών εκτιμήσεων) και την LDTF (μεγάλη μονάδα δυναμικών δοκιμών), μοναδικές στο είδος τους εγκαταστάσεις στην Ευρώπη.

Περιβάλλον

Γραμμή 6: Περιβάλλον και κλίμα

Για τη βελτιστοποίηση του συμπληρωματικού ρόλου της άμεσης δράσης του ΚΚΕρ σε σχέση με το ειδικό πρόγραμμα "Περιβάλλον και κλίμα", θα υπάρξει στενή συνεργασία μεταξύ των υπευθύνων του προγράμματος του ΚΚΕρ και των άλλων υπευθύνων των προγραμμάτων της ΓΔ XII στην προετοιμασία και ενημέρωση του προγράμματος εργασίας και στη διαχείριση των σχεδίων. Οι στόχοι για τους εν λόγω τομείς έρευνας παρατίθενται στη συνέχεια παράλληλα με τις σχετικές επικεφαλίδες που περιλαμβάνονται στη δράση επιμερισμού της δαπάνης του ειδικού προγράμματος 1994-1998.

Θέμα Α: Φυσικό περιβάλλον, ποιότητα του περιβάλλοντος και πλανητικές αλλαγές

Η Ευρωπαϊκή Κοινότητα οφείλει να έχει μείζονα συμβολή στις διεθνείς ερευνητικές δραστηριότητες με αντικείμενο τις πλανητικές αλλαγές, ιδίως συμμετέχοντας σε σοβαρές πρωτοβουλίες που δρομολογεί η επιστημονική κοινότητα, όπως το διεθνές πρόγραμμα γεώσφαιρας-βιόσφαιρας (IGBP) - στην Ispra θα συνεχιστούν οι διεξαγόμενες για το IGBP δραστηριότητες του γραφείου (EIPO) του ευρωπαϊκού έργου IGAC (διεθνές έργο για τη χημεία της ατμόσφαιρας του πλανήτη) - το παγκόσμιο πρόγραμμα κλιματικών ερευνών (WCRP) και το πρόγραμμα για την ανθρώπινη διάσταση (HDP).

Το ΚΚΕρ θα συμβάλει επίσης στο δίκτυο Enrich προσφέροντας την επιστημονική του έρευνα για τις πλανητικές αλλαγές.

Το δίκτυο αυτό πρέπει επίσης να συμβάλει στην ανάπτυξη των ερευνητικών δυνατοτήτων των αναπτυσσόμενων χωρών, κυρίως - αλλά όχι μόνο - στην Αφρική και στην περιοχή της Μεσογείου- πρέπει επίσης να στηρίξει τις χώρες της κεντρικής και ανατολικής Ευρώπης. Το Enrich θα πρέπει να υλοποιηθεί με τις συνεισφορές του ίδιου του ΚΚΕρ, μέσω σχεδίων επιμερισμένης δαπάνης και με χρησιμοποίηση άλλων κοινοτικών μηχανισμών.

Θέμα Α, πεδίο I: Κλιματική αλλαγή και επιπτώσεις στους φυσικούς πόρους

Οι δραστηριότητες του ΚΚΕρ σχετικά με τις εφαρμογές τηλανίχνευσης που απαριθμούνται στο θέμα Γ παρακάτω είναι κι αυτές συναφείς με τον παρόντα τομέα, και ιδίως με τις επιπτώσεις στη γεωργία, τα δάση, το φυσικό περιβάλλον, τους πόρους της γης και την απερήμωση στην Ευρώπη.

Θέμα Α, πεδίο II: Φυσική και χημεία της ατμόσφαιρας, αλληλεπίδραση με τη βιόσφαιρα και μηχανισμός των επιπτώσεων που οφείλονται στην κλιματική αλλαγή,

Πεδίο έρευνας: Άτμοσφαιρικές διεργασίες

Στόχος είναι η συμβολή στην αποτίμηση των κλιματικών διαταραχών στην τροπόσφαιρα και κατώτερη στρατόσφαιρα που οφείλονται στις χημικές διαδικασίες που προκαλούν στην ατμόσφαιρα οι ανθρωπογενείς και φυσικές εκπομπές στην Ευρώπη. Οι δραστηριότητες του ΚΚΕρ για την εφαρμογή των τεχνικών τηλανίχνευσης που απαριθμούνται στο θέμα Γ θα μπορούσαν επίσης να συμβάλουν στον παρόντα στόχο.

Η εργασία εντάσσεται στα διεθνή προγράμματα συνεργασίας όπως το διεθνές πρόγραμμα γεώσφαιρας-βιόσφαιρας (IGBP) και του παρατηρητηρίου της ατμόσφαιρας του πλανήτη (GAW).

Σημαντικά ζητήματα στον τομέα της χημείας της στρατόσφαιρας και της καταστροφής του όζοντος είναι η συνολική στήλη του όζοντος και υπεριώδης ακτινοβολία και η εξέλιξή τους. Ιδιαίτερη προσοχή δίδεται επίσης στο όζον της τροπόσφαιρας και στην οξειδωτική αποτελεσματικότητα της ατμόσφαιρας (Bema-βιογενείς εκπομπές στην περιοχή της Μεσογείου και σχέδια Ozone) και στο ρόλο των προδρομων αερολυμάτων και στην αλληλεπίδραση αερολυμάτων/νεφών (σχέδια Sulphur και Climate). Το ΚΚΕρ έχει διττό ρόλο, την εκτέλεση μέρους της ερευνητικής εργασίας και τη βελτίωση της συνοχής μεταξύ των συνεισφορών των εθνικών εργαστηρίων στα σχέδια αυτά.

Θέμα Β, πεδίο III: Τεχνολογίες και μέθοδοι αξιολόγησης των κινδύνων για το περιβάλλον και για την προστασία και αποκατάστασή του

Πεδίο έρευνας: Ποιότητα του περιβάλλοντος

έρευνα για επιλεγμένες πτυχές της συνολικής χημικής ρύπανσης - λαμβάνοντας υπόψη την αρχή της επικουρικότητας - με βάση την ευρωπαϊκή συνεργασία και στόχο τη στήριξη της προκανονιστικής έρευνας για την ενιαία ευρωπαϊκή αγορά. Γραμμές έρευνας:

α) χημική ρύπανση εδάφους και υδάτων- σώρευση μολυνόντων μεταφερόμενων οξέων, βιολογικές διαδικασίες και σχετική παρακολούθηση-

β) συνολική έκθεση των ανθρώπων σε χημικές ουσίες- περιβαλλοντικά διαμερίσματα, οδοί έκθεσης και επιπτώσεις στην υγεία για υπολείμματα μετάλλων και επιλεγμένες κατηγορίες οργανικών ουσιών-

γ) επεξεργασία και διαχείριση δεδομένων, π.χ. προσαρμογή των γεωγραφικών συστημάτων πληροφορίων.

Πεδίο Έρευνας: Βιομηχανική αξιοπιστία

Σκοπός είναι να συγκροτηθεί, σε συνεργασία με τη βιομηχανία, τις δημόσιες αρχές και τα εθνικά εργαστήρια, έγκυρη επιστημονική βάση για τη βελτίωση της ασφάλειας και της επίπτωσης της τεχνολογίας στο περιβάλλον, π.χ. ανάπτυξη μεθόδων πολλαπλών κριτηρίων για τον καθορισμό σύνθετων δεικτών της κατάστασης του περιβάλλοντος- ανάπτυξη νέων μεθοδολογιών αποτίμησης της ασφάλειας και αξιοπιστίας των βιομηχανικών συστημάτων- επεξεργασία πρωτότυπων μεθοδολογιών σχεδιασμού και πειραματικά εξακριβωμένων μέσων υπολογισμού για ασφαλή λειτουργία των χημικών αντιδραστήρων.

Θέμα Β, πεδίο IV: Τεχνολογίες πρόβλεψης, πρόληψης και περιορισμού των φυσικών κινδύνων

Οι δραστηριότητες του ΚΚΕρ για την εφαρμογή τεχνικών τηλανίχνευσης που αναφέρονται στο θέμα Γ αφορούν και την παρούσα περιοχή.

Θέμα Γ, πεδίο I: Έρευνα μεθοδολογίας και πιλοτικό σχέδιο

Πεδίο έρευνας: Τηλανίχνευση για τη χερσαία και θαλάσσια βιόσφαιρα

Στόχος της εργασίας αυτής είναι η τεκμηρίωση και κατανόηση της λειτουργίας της χερσαίας και θαλάσσιας βιόσφαιρας σε πλανητικό επίπεδο. Οι συναφείς δράσεις θα περιστρέφονται γύρω από την ανάπτυξη και συνδυασμένη εφαρμογή τεχνικών και μοντέλλων τηλανίχνευσης και θα στηρίζουν άμεσα τις προσπάθειες της επιστημονικής κοινότητας για την εξερεύνηση του οικοσυστήματος από το διάστημα.

Ιδιαίτερα έμφαση θα δοθεί στην παρακολούθηση και κατανόηση της βιόσφαιρας και των αλληλεπιδράσεων της με τις λοιπές συνιστώσες του πλανητικού κλιματικού συστήματος, και ιδίως με την ατμόσφαιρα. Η εμβέλεια των έργων (διαχείριση δεδομένων και αξιοποίηση μοντέλλων) θα απαιτήσει συνεκτική και κοινή ευρωπαϊκή προσέγγιση. Στους τομείς αυτούς το ΚΚΕρ δρα ως αντίστοιχο του ευρωπαϊκού οργανισμού διαστήματος από την πλευρά του χρήστου της επιστημονικής κοινότητας.

Η υφιστάμενη υποδομή του ΚΚΕρ μπορεί επίσης να χρησιμοποιηθεί για συμμετοχή στη συλλογή και αξιολόγηση δεδομένων γύρω από τις σεισμικές δονήσεις.

Πεδίο έρευνας: Προηγμένες τεχνικές γεωσκόπησης

Ο γενικός στόχος της εργασίας είναι η αξιολόγηση και ανάπτυξη πιθανών εφαρμογών για τις τεχνικές τηλανίχνευσης λαμβάνοντας υπόψη το European Microwave Signature Laboratory και το κοινό σχέδιο με τον ευρωπαϊκό οργανισμό διαστήματος ονόματι Earsec. Η προσπάθεια αυτή θα κατευθυνθεί προς την προετοιμασία της επιστημονικής κοινότητας για τη χρήση δεδομένων από αισθητήρες γεωσκόπησης, την ανάπτυξη μεθόδων για την ερμηνεία δορυφορικών δεδομένων από δορυφόρους και την αξιολόγηση προηγμένων τεχνικών γεωσκόπησης.

Ειδικότερα, θα αναπτυχθούν προηγμένες τεχνικές γεωσκόπησης για την παρακολούθηση των πλανητικών αλλαγών. Στις εν λόγω τεχνικές θα συμπεριληφθεί έρευνα για την ανάπτυξη τεχνικών προκειμένου να χρησιμοποιούνται δεδομένα προερχόμενα από διαστημικούς αισθητήρες για την παρακολούθηση του θαλάσσιου περιβάλλοντος και των αλλαγών στο γήινο οικοσύστημα. Με τον τρόπο αυτό, οι εργασίες εφαρμόζουν τις απαιτήσεις της επικουρικότητας εφόσον, σε γενικά πλαίσια, εκτελούνται σχέδια συνολικού ευρωπαϊκού ενδιαφέροντος τα οποία απαιτούν συνεκτική ευρωπαϊκή προσέγγιση.

Θέμα Γ, πεδίο II: Ερευνητικές και αναπτυξιακές εργασίες για ενδεχόμενες μελλοντικές λειτουργικές δραστηριότητες

Πεδίο έρευνας: Τεχνικές τηλανίχνευσης

Θα πραγματοποιηθεί έρευνα για την ανάπτυξη μεθόδων τηλανίχνευσης που μελλοντικά θα μπορούσαν να οδηγήσουν σε σχέδια εφαρμογής υπέρ των κοινοτικών πολιτικών, όπως εξωτερικές υποθέσεις, ανάπτυξη και περιβάλλον. Στις εργασίες που πραγματοποιούνται στα πλαίσια αυτά συμμετέχουν ινστιτούτα και οργανισμοί στα κράτη μέλη. Ωστόσο, μεγάλο μέρος των εργασιών απαιτεί αμερόληπτη ανάλυση η οποία μπορεί να πραγματοποιηθεί μόνον από εργαστήριο σε ευρωπαϊκό επίπεδο.

α) Σύστημα πληροφοριών για τα τροπικά δάση: παροχή, κατά χρονικά διαστήματα, σχετικών πληροφοριών γύρω από την κατάσταση των τροπικών δασών.

β) Παρακολούθηση του οικοσυστήματος της αφρικανικής σαβάνας: αξιολόγηση της πρωτογενούς παραγωγικότητας των φυτών στη ζώνη του Σουδάν νοτίως της Σαχάρας.

γ) Παρακολούθηση της καύσης της βιομάζας και αξιολόγηση των επιπτώσεων: επιπτώσεις των πυρκαγιών στην επιφάνεια της γης στο οικοσύστημα για την περιφερειακή διαχείριση των πόρων. Χρήση δορυφορικών στοιχείων για τη χαρτογράφηση και την παρακολούθηση των πυρκαγιών σε ηπειρωτική έως υποηπειρωτική κλίμακα.

δ) Ευρωπαϊκή παρακολούθηση του περιβάλλοντος: έμφαση στην υποβάθμιση και τη διάβρωση του εδάφους στο μεσογειακό χώρο, χαρτογράφηση των δασών και των οικοσυστημάτων φυσικών βοσκοτόπων στην κεντρική και τη βόρεια Ευρώπη, ενημέρωση του Corine σχετικά με την κάλυψη του εδάφους, σύστημα γεωγραφικών πληροφοριών όσον αφορά το έδαφος.

ε) Στοιχεία τηλανίχνευσης και σύστημα θαλάσσιων πληροφοριών: έρευνα σχετικά με την κατανόηση του θαλάσσιου περιβάλλοντος και των επιπτώσεων των περιβαλλοντικών αλλαγών στα διαθέσιμα αποθέματα ιχθύων.

στ) Χρώμα του ωκεανού: ανάπτυξη του νέου προγράμματος "Τεχνικές χρώματος του ωκεανού για το σύστημα διεκπεραίωσης και χρήσης των παρατηρήσεων" (Octopus), προκειμένου να διασφαλισθεί η πλήρης διεκπεραίωση και χρήση δεδομένων από τον νέο αισθητήρα του χρώματος του ωκεανού ονόματι Sea Viewing Wide Field of View Sensor (SeaWifs).

ζ) Παρακολούθηση της ατμόσφαιρας: παρακολούθηση των ατμοσφαιρικών (τροποσφαιρικών και στρατοσφαιρικών) αλλαγών και της αλληλεπίδρασης βιόσφαιρας/ατμόσφαιρας σε συνεργασία με την έρευνα που διεξάγεται στο θέμα Α, πεδίο II.

η) Ανάπτυξη μεθόδων για την ανίχνευση επικίνδυνων αντικειμένων για την προστασία του πληθυσμού, χρησιμοποιώντας το European Microwave Signature Laboratory, μετά την επικύρωσή του προς το σκοπό αυτό.

Θέμα Γ, πεδίο III: Γεωσκοπικό κέντρο

Πεδίο έρευνας: Γεωσκοπικό κέντρο

Το ΚΚΕρ συμμετέχει με άλλες υπηρεσίες της Επιτροπής, του ευρωπαϊκού οργανισμού περιβάλλοντος, του ευρωπαϊκού οργανισμού διαστήματος (ESA) και στα πλαίσια εθνικών οργανισμών στη δημιουργία του ευρωπαϊκού συστήματος γεωσκόπησης (ΕΣΓ), μιας διατερματικής υπηρεσίας η οποία θα παρέχει στους χρήστες συνεχή και μακροπρόθεσμη διαθεσιμότητα και χρήση συνεπών γεωσκοπικών δεδομένων. Ως συμβολή για το ΕΣΓ, το ΚΚΕρ αναπτύσσει το γεωσκοπικό κέντρο το οποίο αποτελεί αποκεντρωμένο ευρωπαϊκό σύστημα διαχείρισης δεδομένων και πληροφοριών που θα διασφαλίζει υπηρεσίες δεδομένων με προστιθέμενη αξία. Απευθύνεται σε επιστημονικούς χρήστες, υπεύθυνους για την κατάρτιση πολιτικής και εμπορικούς φορείς.

Γραμμή 11: Μη πυρηνική ενέργεια

Θα καταβληθούν ειδικές προσπάθειες στον τομέα των πηγών ανανεώσιμης ενέργειας. Θα ενταθεί η προκανονιστική έρευνα στους τομείς της φωτοβολταϊκής ενέργειας, της ηλιακής ενέργειας, της διατήρησης της ενέργειας, της ανάπτυξης υλικών για καθαρές τεχνολογίες, καθώς και στην ανάλυση συστημάτων και διαδικασιών τυποποίησης από ενεργειακή άποψη. Η διασυνοριακή έρευνα του είδους αυτού θα πρέπει να διευκολύνει τη διάδοση των τεχνολογιών αυτών, οι οποίες προσεγγίζουν κάποιο βαθμό ωριμότητας. Το ΚΚΕρ θα συμβάλει στην ανάπτυξη τεχνολογιών για καθαρότερη και αποτελεσματικότερη χρήση της ενέργειας, με έμφαση στις περιβαλλοντικές πτυχές, στους ακόλουθους τομείς και σε στενή συνεργασία με το αντίστοιχο πρόγραμμα δράσης επιμερισμένης δαπάνης:

- φωτοβολταϊκή ενέργεια: οι δραστηριότητες θα συμπεριλαμβάνουν δοκιμές και μελέτες σχετικά με το σχεδιασμό και τον έλεγχο συστημάτων μεγάλης χωρητικότητας. Η έρευνα θα βασισθεί στη χρήση του ESTI ("European Solar Testing Installation") του ΚΚΕρ και σε δίκτυα με εταίρους στα κράτη μέλη. Θα συνεχισθεί η βασική επιστημονική έρευνα για την εξοικονόμηση της ενέργειας,

- υλικά για καθαρές τεχνολογίες: η έρευνα θα καλύψει την ανάπτυξη υλικών για καθαρές τεχνολογίες, όπως υποστρώματα καταλυτών με μεγάλη διάρκεια ζωής για τον έλεγχο των εκπομπών, κεραμικές μεμβράνες με πόρους της τάξης του 1 nm για προηγμένα κεραμικά φίλτρα, κεραμικά κράματα και εφαρμογές υψηλής θερμοκρασίας (στρόβιλοι και ανταλλάκτες θερμότητας).

Γραμμή 13: Στοχοθετημένη κοινωνικοοικονομική έρευνα

Το ευρωπαϊκό παρατηρητήριο έρευνας και τεχνολογίας (Esto) του ινστιτούτου προοπτικών τεχνολογιών του ΚΚΕρ θα παρέχει στο Ευρωπαϊκό Κοινοβούλιο, την Επιτροπή και τους ενδιαφερόμενους δημόσιους ή ιδιωτικούς φορείς πληροφορίες σχετικά με την επιστήμη και την τεχνολογία και θα εξασφαλίζει την παρακολούθηση των επιστημονικών εξελίξεων και των τεχνολογικών καινοτομιών. Η υπηρεσία αυτή ενδέχεται να συνεισφέρει στην ανάλυση της κατάστασης που επικρατεί στην Κοινότητα και στην υπόλοιπη Ευρώπη σε σχέση με τον υπόλοιπο κόσμο, καθώς και στην ανάλυση των τεχνολογικών στρατηγικών των οικονομικών φορέων (βιομηχανία, δημόσιες αρχές κ.λπ.) καθώς και των κοινωνικών τους επιπτώσεων.

Μια ανεξάρτητη συγκριτική μελέτη των προσδοκιών της Κοινότητας όσον αφορά τις νέες επιστημονικές, τεχνολογικές και τεχνικές εξελίξεις θα συνεισφέρει στη λήψη των σχετικών αποφάσεων είτε από την Επιτροπή, τις δημόσιες αρχές ή τις επιχειρήσεις.

Για να βελτιωθεί η επικοινωνία και να αποφευχθούν οι αλληλοεπικαλύψεις, το παρατηρητήριο θα εργάζεται σε στενή συνεργασία με την Eurostat και θα δημιουργήσει στενούς δεσμούς με ευρωπαϊκούς οργανισμούς και τον ΟΟΣΑ, καθώς και με την Esa, το Cern, το Eureka κ.λπ. Οι δραστηριότητές του θα ασκούνται σε στενή συνεργασία με τις δραστηριότητες του ειδικού προγράμματος στοχοθετημένης κοινωνικοοικονομικής έρευνας.

Το παρατηρητήριο πρέπει να ενεργεί στο πλαίσιο του Etan (ευρωπαϊκό δίκτυο αξιολόγησης της τεχνολογίας), το οποίο θα συσταθεί από το προαναφερόμενο ειδικό πρόγραμμα, ως τμήμα ενός δικτύου παρόμοιων παρατηρητηρίων των κρατών μελών, σε συνεργασία με εμπειρογώμονες από τα πανεπιστήμια και τη βιομηχανία οι οποίοι είναι αρμόδιοι για την αξιολόγηση της καταλληλότητας, της ανάπτυξης και των επιπτώσεων των επιστημονικών τεχνολογικών επιτευγμάτων.

Στο πλαίσιο μιας κοινοτικής οπτικής, το παρατηρητήριο θα συμβάλει στην τακτική αξιολόγηση της προόδου της ETA στην Ευρώπη, μέσω της συλλογής πληροφοριών και της σύγκρισης της προόδου αυτής με την αντίστοιχη πρόοδο άλλων ανεπτυγμένων χωρών.

Ο στόχος του συστήματος παρακολούθησης της τεχνολογίας θα είναι ο έγκαιρος εντοπισμός νέων επιστημονικών και τεχνολογικών καινοτομιών και η προειδοποίηση των κοινοτικών αρμοδίων για τη σημασία και τις επιπτώσεις τους, ιδίως για την τεχνολογική έρευνα και τη βιομηχανία.

Β. ΘΕΣΜΙΚΕΣ ΕΠΙΣΤΗΜΟΝΙΚΕΣ ΚΑΙ ΤΕΧΝΙΚΕΣ ΥΠΟΣΤΗΡΙΚΤΙΚΕΣ ΔΡΑΣΤΗΡΙΟΤΗΤΕΣ Οι δραστηριότητες αυτές είναι αναγκαίες για τη χάραξη και την εφαρμογή των κοινοτικών πολιτικών και των εργασιών που ανατίθενται στην Επιτροπή από τη συνθήκη.

Η ακόλουθη περιγραφή, η οποία βασίζεται στις σημερινές απαιτήσεις των κοινοτικών πολιτικών, είναι απλώς ενδεικτική και μπορεί να τροποποιηθεί βάσει των σχετικών διατάξεων του άρθρου 7 παράγραφος 1.

Τεχνολογιές των πληροφοριών και των επικοινωνιών

Γραμμή 3: Τεχνολογίες των πληροφοριών

Το ΚΚΕρ θα συνεισφέρει στον τομέα αυτόν, ιδίως συμβάλλοντας στη βελτίωση της ασφάλειας και της αξιοπιστίας των συστημάτων. Στο έργο αυτό περιλαμβάνονται συστήματα υπολογιστών κρίσιμης σημασίας για την ασφάλεια, συστήματα υπολογιστών, ρομπότ και ηλεκτρονικά συστήματα ασφαλείας. Τα κυριότερα προκανονιστικά πεδία θα καλύψουν, ιδίως, την εκπόνηση κατεθυντήριων γραμμών σχεδιασμού ώστε να εξασφαλιστεί ότι λαμβάνονται υπόψη η ασφάλεια και η αξιοπιστία. Θα αναπτυχθούν εργαλεία για την ανάλυση και την επικύρωση της ασφάλειας και της αξιοπιστίας των συστημάτων.

Εξάλλου, στον τομέα των υπολογιστών υψηλών επιδόσεων και των εφαρμογών τους και σε συνεργασία με δίκτυο εθνικών κέντρων, το ΚΚΕρ θα συμβάλει στον καθορισμό μεθόδων για τη σύγκριση των συστημάτων αυτών.

Το ΚΚΕρ πρέπει επίσης να αποτελέσει κέντρο δοκιμών πιστότητας ειδικευμένου λογισμικού και να συνεισφέρει και με άλλους τρόπους στον τομέα της τεχνολογίας των πληροφοριών, όπως π.χ. με την ανάπτυξη μεθόδων δοκιμών, και να συμβάλει στη διοργάνωση συναντήσεων εργασίας και εκπαιδευτικών δραστηριοτήτων.

Περιβάλλον

Γραμμή 6: Περιβάλλον και κλίμα

Προκειμένου να αξιοποιηθεί πλήρως ο ρόλος του ΚΚΕρ κατά την υποστήριξη του ρυθμιστικού έργου της Επιτροπής (πέμπτο κοινοτικό πρόγραμμα πολιτικής και δράσης για το περιβάλλον), θα εξασφαλιστεί στενή συνεργασία μεταξύ των αρμοδίων των προγραμμάτων του ΚΚΕρ και των αρμοδίων των σχετικών γενικών διευθύνσεων. Για λόγους σαφήνειας, οι στόχοι των υποστηρικτικών αυτών δραστηριοτήτων εκτίθενται στη συνέχεια, μαζί με τους τίτλους των σχετικών κεφαλαίων της θεσμικής έρευνας (μέρος Α).

Θέμα Β, πεδίο II: Όργανα, τεχνικές και μέθοδοι για την παρακολούθηση του περιβάλλοντος

Πεδίο έρευνας: Ευρωπαϊκό εργαστήριο αναφοράς για την ατμοσφαιρική ρύπανση (Erlap)

Επιστημονική και τεχνική υποστήριξη των ρυθμιστικών δράσεων της Επιτροπής για:

- την εκπόνηση και την εφαρμογή κοινοτικής οδηγίας για την ποιότητα της ατμόσφαιρας, λαμβάνοντας ιδίως υπόψη το αστικό περιβάλλον και τις βιομηχανικές εκπομπές. Ο ουδέτερος και κεντρικός συντονιστικός ρόλος του ΚΚΕρ θα ενισχυθεί περαιτέρω με την απόφαση της Επιτροπής να ιδρύσει το ευρωπαϊκό εργαστήριο αναφοράς για την ατμοσφαιρική ρύπανση (Erlap) (καταρτιζόμενη ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο). Προτεραιότητα θα δοθεί στη θέσπιση διαδικασιών εναρμόνισης που θα εξασφαλίζουν την απόλυτη αντιστοιχία των πληροφοριών που προέρχονται από τα διάφορα κράτη μέλη. Οι διαδικασίες αυτές θα οδηγήσουν σε πολύ αποτελεσματικότερη εφαρμογή της οδηγίας-πλαισίου για την ποιότητα της ατμόσφαιρας στους τομείς των μεταφορών, της ενέργειας, της βιομηχανίας και της πολεοδομικής ανάπτυξης. Αρχικά, θα δοθεί ιδαίτερη προσοχή στους δύο τελευταίους τομείς,

- την εφαρμογή των κοινοτικών οδηγιών για τη ραδιενέργεια του περιβάλλοντος, ιδίως δε των οδηγιών που αφορούν την ανταλλαγή πληροφοριών μεταξύ κρατών μελών, τόσο υπό κανονικές συνθήκες όσο και ύστερα από ατύχημα.

Πεδίο έρευνας: Υποστήριξη του ευρωπαϊκού οργανισμού περιβάλλοντος (ΕΟΠ)

Ο κυριότερος ρόλος του ευρωπαϊκού οργανισμού περιβάλλοντος (ΕΟΠ), όπως αναφέρεται στον κανονισμό του Συμβουλίου με τον οποίο ιδρύθηκε ο οργανισμός αυτός [κανονισμός (EOK) αριθ. 210/90 της 7ης Μαΐου 1990, EE αριθ. L 120, 11. 5. 1990, σ. 1], είναι η σύσταση και ο συντονισμός, σε συνεργασία με τα κράτη μέλη, του ευρωπαϊκού δικτύου πληροφοριών και παρατηρήσεων για το περιβάλλον.

Το δίκτυο αυτό θα απαρτίζεται από τα κυριότερα στοιχεία των εθνικών δικτύων πληροφοριών, τα εθνικά εστιακά σημεία και τα θεματικά κέντρα.

Ο οργανισμός θα συλλέγει, θα διεκπεραιώνει και θα αναλύει τις πληροφορίες των εθνικών εστιακών σημείων και των θεματικών κέντρων. Πρέπει, λοιπόν, ο οργανισμός να διαθέτει τυποποιημένα δεδομένα, σε συγκρίσιμη και συνεπή μορφή, ώστε να μπορεί να παρέχει περιβαλλοντικά στοιχεία και πληροφορίες στα κράτη μέλη, την Επιτροπή και τους λοιπούς χρήστες.

Στο άρθρο 15 και το παράρτημα Α του κανονισμού του Συμβουλίου προβλέπεται σημαντικός ρόλος συνεργασίας του ΚΚΕρ το οποίο πρέπει να παρέχει επιστημονική και τεχνική υποστήριξη στον οργανισμό για τα ακόλουθα έργα:

- εναρμόνιση των μεθόδων περιβαλλοντικών μετρήσεων,

- διαβαθμονόμηση οργάνων,

- τυποποίηση της μορφής των δεδομένων,

- ανάπτυξη νέων μεθόδων περιβαλλοντικών μετρήσεων και οργάνων,

- άλλα καθήκοντα που θα συμφωνηθούν μεταξύ του εκτελεστικού διευθυντή του οργανισμού και του γενικού διευθυντή του ΚΚΕρ.

Οι εργασίες του ΚΚΕρ αρχίζουν μετά από αίτημα του οργανισμού και διεξάγονται σε στενή συνεργασία με τα οικεία θεματικά κέντρα.

Θέμα Β, πεδίο III: Τεχνολογιές και μέθοδοι αξιολόγησης των κινδύνων για το περιβάλλον και για την προστασία και αποκατάστασή του

Πεδίο έρευνας: Ευρωπαϊκό κέντρο για την εξακρίβωση της καταλληλότητας των εναλλακτικών μεθόδων (CEVMA)

Το CEVMA αποβλέπει στην επιστημονική και τεχνική υποστήριξη του ρυθμιστικού έργου της Κοινότητας. Συγκεκριμένα, αποβλέπει στο συντονισμό των προσπαθειών που έχουν ως στόχο την πρώθηση της εύτακτης επιστημονικής και νομοθετικής αποδοχής εναλλακτικών μεθόδων (αντί της ζωοτομίας) οι οποίες είναι σημαντικές για τις βιοεπιστήμες και οι οποίες μπορούν να περιορίσουν, να τελειοποιήσουν ή να αντικαταστήσουν τις διαδικασίες πειραματικής χρήσης των ζώων. Για το σκοπό αυτό διεξάγονται συζητήσεις μεταξύ κυβερνήσεων, βιομηχανιών, επιστημόνων, καταναλωτών και συνδέσμων προστασίας των ζώων. Η ενίσχυση αυτού του διαλόγου έχει πρωταρχική σημασία εάν η Κοινότητα θέλει να επιτύχει τον στόχο που ορίζεται στο κοινοτικό πρόγραμμα πολιτικής και δράσης για το περιβάλλον και τη σταθερή ανάπτυξη (1) για μείωση του αριθμού των σπονδυλωτών που χρησιμοποιούνται σε πειράματα.

Το CEVMA ιδρύθηκε επιστήμως το 1991 με απόφαση της Επιτροπής και ανακοίνωση στο Συμβούλιο και το Ευρωπαϊκό Κοινοβούλιο [SEC(91) 1794].

Πεδίο έρευνας: Βιομηχανική αξιοπιστία

Εφαρμογή των οδηγιών στον τομέα του περιβάλλοντος για τους κινδύνους ατυχημάτων μεγάλης εκτάσεως, τους βιοτεχνολογικούς κινδύνους, την εκτίμηση των κινδύνων για το περιβάλλον και την ασφάλεια στο χώρο εργασίας.

Ανάλυση του ασφαλούς χειρισμού των επικίνδυνων προϊόντων καθ' όλη τη διάρκεια του κύκλου ζωής τους, κυρίως κατά τη μεταφορά και την αποθήκευση.

Πεδίο ερευνας: Ευρωπαϊκό γραφείο χημικών ουσιών

Τεχνικό συντονιστικό κέντρο έρευνας για την εφαρμογή των κοινοτικών κανονισμών και και οδηγιών στον τομέα του ελέγχου των χημικών ουσιών. Το ΚΚΕρ έχει αναλάβει επισήμως κεντρικό ρόλο στον τομέα αυτόν μέσω της δημιουργίας του Ευρωπαϊκού Γραφείου Χημικών Ουσιών (ανακοίνωση της Επιτροπής στο Συμβούλιο και το Ευρωπαϊκό Κοινοβούλιο, EE αριθ. C 1 της 5. 11. 1993, σ. 3).

Πεδίο έρευνας: τρόφιμα και δίκτυο φαρμακολογικών πληροφοριών της Ευρωπαϊκής Κοινότητας

- Τεχνική και επιστημονική υποστήριξη της γενικής διεύθυνσης "Εσωτερική αγορά και βιομηχανικές υποθέσεις" (ΓΔ III) όσον αφορά την εναρμόνιση των μεθόδων ανάλυσης που εφαρμόζονται στα τρόφιμα και τα καταναλωτικά αγαθά.

- Ενοποιημένες υπηρεσίες ενημέρωσης και επικοινωνίας προς υποστήριξη της ΓΔ III και του ευρωπαϊκού οργανισμού αξιολόγησης των φαρμακευτικών προϊόντων [κανονισμός (EK) αριθ. 2309/93 του Συμβουλίου] με στόχο τον έλεγχο της διαφάνειας της αγοράς (επιστημονικές πληροφορίες και τιμές) όσον αφορά τα φαρμακευτικά προϊόντα και την ηλεκτρονική ανταλλαγή εγγράφων/πληροφοριών με τις εθνικές αρχές.

Πεδίο έρευνας: Ποιοτικός έλεγχος καταναλωτικών προϊόντων

Παροχή αμερόληπτων υπηρεσιών με την διάθεση επιστημονικών και τεχνικών μέσων στην Υπηρεσία Πολιτικής για τους Καταναλωτές όσον αφορά την ανίχνευση μολύνσεων στα βιομηχανικά προϊόντα που διατίθενται για κοινή χρήση.

Παροχή συνδρομής στην υπηρεσία πολιτικής για τους καταναλωτές για τον ορισμό και τον έλεγχο της ασφάλειας των προϊόντων και την θέσπιση μεθόδων ελέγχου της ποιότητας.

Βιοεπιστήμες και βιοτεχνολογίες

Γραμμή 10: Γεωργία και αλιεία (συμπεριλαμβανομένων της γεωργικής βιομηχανίας, των τεχνολογιών τροφίμων, της δασοκομίας, της υδατοκαλλιέργειας και της αγροτικής ανάπτυξης):

- η έρευνα και ανάπτυξη καινοτόμων τεχνικών με τη χρήση της τηλεπισκόπησης, που επιτρέπουν να βελτωθούν οι μέθοδοι παρακολούθησης της Κοινής Γεωργικής Πολιτικής (ΚΑΠ) θα περιλάβουν:

α) τη δεύτερη φάση (1995-1998) του πειραματικού έργου εφαρμογής της τηλεπισκόπησης στις γεωργικές στατιστικές (Mars-Stat):

Έχει πλέον περατωθεί η πρώτη φάση (1989-1993) του Mars-Stat, που απετέλεσε αντικείμενο απόφασης του Συμβούλιου της 23ης Σεπτεμβρίου 1988. Όπως προβλεπόταν, ορισμένες ειδικές δράσεις δεν αφορούν πλέον το στάδιο της ETA, αλλά μπορούν να χρησιμοποιηθούν σε επιχειρησιακό επίπεδο από τα κράτη μέλη ή την Επιτροπή. Ωστόσο, άλλες δράσεις ευρίσκονται ακόμη στο στάδιο της ανάπτυξης και απαιτούν τη συνέχιση των εργασιών προκειμένου να καταστούν επιχειρησιακές.

Η δεύτερη φάση αποβλέπει ιδιαίτερα στη συνέχιση των εργασιών σε θέματα παρακολούθησης της βλάστησης και εκπόνησης μοντέλων πρόβλεψης, με στόχο να καταρτιστεί ολοκληρωμένο σύστημα γεωργικών πληροφοριών σε κοινοτικό επίπεδο. Θα πρέπει επίσης να συνεχιστούν οι μελέτες με αντικείμενο τις εφαρμογές νέων μεθόδων ή αισθητήρων. Τέλος, μπορεί να αποδειχθεί χρήσιμη η επέκταση των ανωτέρω εφαρμογών στις ανάγκες άλλων χωρών, ιδίως των χωρών της κεντρικής και ανατολικής Ευρώπης.

β) τεχνικές επιτήρησης και ελέγχου της εφαρμογής της ΚΑΠ (Mars-Cap):

Εδώ και αρκετό καιρό, εφαρμόστηκαν οι τεχνικές τηλεπισκόπησης για τη σύνταξη κτηματολογίων των εσπεριδοειδών, των αμπελώνων και των ελαιώνων και για τον έλεγχο της χρησιμοποίησης των επιδοτήσεων της ΚΑΠ σε περιφερειακό ή τοπικό επίπεδο. Οι νέοι κανόνες της ΚΑΠ, που έχουν επεκταθεί σε όλες τις βασικές καλλιέργειες, χρειάζονται επιστημονική και τεχνική υποστήριξη με χρήση τηλεπισκόπησης για την ανάπτυξη ολοκληρωμένου συστήματος διαχείρισης και ελέγχου των δηλούμενων γεωργικών εκτάσεων και των κτηματολογίων των διαφόρων καλλιεργειών.

- Το ευρωπαϊκό γραφείο οίνων, αλκοολούχων και οινοπνευματωδών ποτών, που περιγράφεται στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο [COM(93) 60 τελικό της 16ης Σεπτεμβρίου 1993], παρέχει την επιστημονική και τεχνική υποστήριξή του προς την Επιτροπή για να της επιτρέψει να επαληθεύσει την εφαρμογή των κοινοτικών διατάξεων στην πράξη. Στραμμένο κυρίως στον έλεγχο της νοθείας και της προέλευσης των οίνων και προκειμένου να προσδιορίζει τις διαδικασίες διαιτησίας για τις περιπτώσεις διαφορών μεταξύ δύο κρατών μελών, η δραστηριότητα αυτή χρησιμοποιεί μεθόδους πυρηνικού μαγνητικού συντονισμού και φασματομετρίας μάζας, χρειάζεται όμως παράλληλα την ανάπτυξη νέων τεχνικών εκτέλεσης αναλύσεων.

- Μια ακόμη συμβολή του ΚΚΕρ, ως αμερόληπτου φορέα, προς την ευρωπαϊκή γεωργική πολιτική αποτελεί η κατάρτιση μεθοδολογιών για μετρήσεις αναφοράς και η παρασκευή υλικών αναφοράς που είναι αναγκαία για τον έλεγχο των τροφίμων.

Γραμμή 13: Στοχοθετημένη κοινωνικοοικονομική έρευνα

Προκειμένου η Επιτροπή να διατυπώνει και εφαρμόζει τις κοινοτικές πολιτικές, η δραστηριότητα αυτή αποβλέπει στη συγκέντρωση βασικών πληροφοριών και αναλύσεων που αφορούν τις επιστημονικές και τεχνολογικές εξελίξεις και καινοτομίες, τις προοπτικές και συνέπειές τους, ιδίως τις επιπτώσεις τους επί της βιομηχανικής ανταγωνιστικότητας. Με την ουδέτερη στάση του, το ΚΚΕρ είναι σε θέση να παράσχει ανεξάρτητες γνωμοδοτήσεις, ιδίως ενοποιώντας τα αποτελέσματα των μελετών που εκπονούν δημόσιοι ή ιδιωτικοί οργανισμοί, ευρωπαϊκοί και μη, στους τομείς όπου διαθέτει δεξιότητες, όπως η ενέργεια, οι μεταφορές και το περιβάλλον.

(1) EE αριθ. L 120 της 11. 5. 1990, σ. 1.(2) EE αριθ. C 138 της 17. 5. 1993, σ. 1.

ΠΑΡΑΡΤΗΜΑ ΙΙ

ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΠΟΣΟΥ ΠΟΥ ΚΡΙΝΕΤΑΙ ΑΝΑΓΚΑΙΟ ΓΙΑ ΤΟ ΤΜΗΜΑ Ι ΤΟΥ ΠΡΟΓΡΑΜΜΑΤΟΣ (ΑΜΕΣΗ ΔΡΑΣΗ ΚΚΕρ) "(σε εκατομμύρια Ecu)

"" ID="1">ΠΡΩΤΗ ΔΡΑΣΤΗΡΙΟΤΗΤΑ

" ID="1">Τεχνολογίες της πληροφορίας και των επικοινωνιών

" ID="1">- Τεχνολογίες της πληροφορίας> ID="2">11

"" ID="1">Βιομηχανικές τεχνολογίες

" ID="1">- Βιομηχανικές τεχνολογίες και τεχνολογίες υλικών> ID="2">90

"> ID="1">- Μετρήσεις και δοκιμές> ID="2">105

"" ID="1">Περιβάλλον

" ID="1">- Περιβάλλον και κλίμα> ID="2">294

"" ID="1">Βιοεπιστήμες και βιοτεχνολογίες

" ID="1">- Γεωργία και αλιεία> ID="2">47

"" ID="1">Ενέργεια

" ID="1">- Μη πυρηνικές μορφές ενέργειας> ID="2">20

"" ID="1">Στοχοθετημένη κοινωνικοοικονομική έρευνα> ID="2">33

"" ID="1">Σύνολο

> ID="2">600 (1) (2)

"">

(1) Εκ των οποίων:

- ποσό 199 εκατομμυρίων Ecu κρίνεται αναγκαίο για τις δραστηριότητες υποστήριξης των ινστιτούτων,

- περίπου 6 % μπορεί να διατεθεί για αναγνωριστική έρευνα.(2) Το σύνολο αυτό περιλαμβάνει επίσης τη συμβολή στον προϋπολογισμό του ΚΚΕρ που προορίζεται για τη χρηματοδότηση της συμμετοχής του κέντρου στις δράσεις επιμερισμένης δαπάνης.

ΠΑΡΑΡΤΗΜΑ III

ΕΙΔΙΚΟΙ ΚΑΝΟΝΕΣ ΓΙΑ ΤΗΝ ΕΚΤΕΛΕΣΗ ΤΩΝ ΑΜΕΣΩΝ ΔΡΑΣΕΩΝ 1. Η Επιτροπή, υποβοηθούμενη από το διοικητικό συμβούλιο του ΚΚΕρ, εκτελεί τις άμεσες δράσεις με βάση τους περιγραφόμενους στο παράρτημα I επιστημονικούς στόχους και περιεχόμενο. Οι σχετικές με τις ανωτέρω δράσεις δραστηριότητες εκτελούνται στα αρμόδια ινστιτούτα του Κοινού Κέντρου Ερευνών (ΚΚΕρ).

2. Κατά την εκτέλεση των δραστηριοτήτων των ινστιτούτων, το ΚΚΕρ, όταν είναι σκόπιμο και εφικτό, συμμετέχει σε ή οργανώνει δίκτυα δημόσιων και ιδιωτικών εργαστηρίων στα κράτη μέλη ή ευρωπαϊκές κοινοπραξίες στον τομέα της έρευνας. Ιδιαίτερη σημασία πρέπει να δοθεί στη συνεργασία με τη βιομηχανία και ειδικά τις μικρομεσαίες επιχειρήσεις. Οι ερευνητικοί οργανισμοί που είναι εγκατεστημένοι σε τρίτες χώρες μπορούν επίσης να συνεργάζονται σε σχέδια σύμφωνα με τις οικείες διατάξεις του άρθρου 9 και, κατά περίπτωση, των συμφωνιών επιστημονικής και τεχνικής συνεργασίας μεταξύ της Κοινότητας και των ενδιαφερομένων τρίτων χωρών. Ιδιαίτερη προσοχή θα δοθεί στη συνεργασία με ερευνητικά εργαστήρια και ινστιτούτα στις χώρες της κεντρικής και ανατολικής Ευρώπης και της πρώην Σοβιετικής Ένωσης.

Οι γνώσεις που αποκτώνται από την εκτέλεση των σχεδίων διαδίδονται από το ίδιο το ΚΚΕρ καθώς και στα πλαίσια των δραστηριοτήτων που εκτελούνται βάσει της τρίτης δραστηριότητας του προγράμματος-πλαισίου.

3. Τα συνοδευτικά μέτρα περιλαμβάνουν:

- τη διοργάνωση επισκέψεων υποτρόφων, επιστημονικών επισκεπτών και απεσπασμένων εμπειρογνωμόνων στα ινστιτούτα του ΚΚΕρ,

- την οργάνωση της απόσπασης υπαλλήλων του ΚΚΕρ σε εθνικά εργαστήρια, βιομηχανικά εργαστήρια και πανεπιστήμια,

- τη συστηματική ανταλλαγή πληροφοριών, μεταξύ άλλων, μέσω της διοργάνωσης επιστημονικών σεμιναρίων, συναντήσεων εργασίας και επιστημονικών δημοσιεύσεων,

- την εξειδικευμένη κατάρτιση με έμφαση, κυρίως, στην πολυεπιστημονικότητα,

- την ανεξάρτητη επιστημονική και στρατηγική αξιολόγηση της αποτελεσματικότητας των σχεδίων και προγραμμάτων.

ΠΑΡΑΡΤΗΜΑ IV

ΕΠΙΣΤΗΜΟΝΙΚΟΙ ΚΑΙ ΤΕΧΝΟΛΟΓΙΚΟΙ ΣΤΟΧΟΙ ΚΑΙ ΠΕΡΙΕΧΟΜΕΝΟ ΤΩΝ ΑΝΤΑΓΩΝΙΣΤΙΚΩΝ ΔΡΑΣΤΗΡΙΟΤΗΤΩΝ ΠΑΡΟΧΗΣ ΥΠΟΣΤΗΡΙΞΗΣ Το παρόν τμήμα του ειδικού προγράμματος αντικατοπτρίζει απόλυτα τις κατευθύνσεις του τετάρτου προγράμματος-πλαισίου, του οποίου εφαρμόζει τα κριτήρια επιλογής και αποσαφηνίζει τους επιστημονικούς και τεχνικούς στόχους.

Οι δραστηριότητες παροχής επιστημονικής και τεχνικής υποστήριξης, οι οποίες εγγράφονται στο πλαίσιο ανταγωνιστικής προσέγγισης, περιγράφονται κατωτέρω με βάση το παράρτημα III (πρώτη δραστηριότητα και παράγραφος Δ της τρίτης δραστηριότητας), του τέταρτου προγράμματος-πλαισίου.

Η κατωτέρω περιγραφή είναι ενδεικτική και βασίζεται στις σημερινές ανάγκες των κοινοτικών πολιτικών, παραπέμπει δε κυρίως στις παραγράφους 1Γ, 2Δ, 3Α, 3Β, 4Γ και 5 της πρώτης δραστηριότητας.

Προκειμένου να ανταποκρίνονται τελείως οι δραστηριότητες στις πραγματικές ανάγκες των κοινοτικών πολιτικών στη διάρκεια του τετάρτου προγράμματος-πλαισίου, οι εν λόγω στόχοι ενδέχεται να τροποποιηθούν σύμφωνα με τις διατάξεις του άρθρου 13 παράγραφος 1 της παρούσας απόφασης.

Τα κατωτέρω θέματα συγκαταλέγονται σε εκείνα που μπορεί να καλύψουν οι επιστημονικοί και τεχνολογικοί στόχοι:

ΠΡΩΤΗ ΔΡΑΣΤΗΡΙΟΤΗΤΑ

Τεχνολογίες της πληροφορίας και των επικοινωνιών

Γραμμή 3: Τεχνολογίες της πληροφορίας

Η εν λόγω υποστήριξη προορίζεται να επιτρέψει στην Επιτροπή να συνεχίσει την κοινοτική πολιτική στο χώρο της τεχνολογίας της πληροφορίας, κυρίως σε τομείς όπως η τεχνολογία λογισμικών, δομικών μερών και συστημάτων ή πολυμέσων, καθώς και σε άλλους τομείς προτεραιότητας, όπως π.χ. τα υπολογιστικά συστήματα υψηλών επιδόσεων, τα συστήματα μικροεπεξεργαστών και η ενσωμάτωση των ανωτέρω τεχνολογιών σε επαγγελματικό περιβάλλον.

Βιομηχανικές τεχνολογίες

Γραμμή 5: Μετρήσεις και δοκιμές

Οι δραστηριότητες στον παρόντα τομέα μπορεί να αποβλέπουν στην ανάπτυξη μεθόδων μη καταστρεπτικής δοκιμής για τις μηχανολογικές κατασκευές, καθώς και λογισμικών που είναι αναγκαία στην επεξεργασία κοινοτικών προτύπων στον τομέα της δομομηχανικής, κυρίως για τις κατασκευές του κτιριακού τομέα ή, ευρύτερα, των έργων πολιτικού μηχανικού.

Περιβάλλον

Γραμμή 6: Περιβάλλον και κλίμα

Οι δραστηριότητες αυτές αποσκοπούν στην παροχή υποστήριξης προς τις κανονιστικές δραστηριότητες της Επιτροπής στο γενικό πλαίσιο της πολιτικής περιβάλλοντος, συμπεριλαμβανομένης της ανάπτυξης μεθόδων ανάλυσης και της εκτέλεσης, από δίκτυο εργαστηρίων διεξαγωγής αναλύσεων, σειρών δοκιμών που αφορούν τη ρύπανση της ατμόσφαιρας, την ποιότητα του ύδατος, τα απόβλητα και τη ρύπανση από χερσαίες πηγές.

Μια ιδιαίτερη δραστηριότητα θα αφορά τον τομέα χρησιμοποίησης μεθόδων αεροδιαστημικής τηλεπισκόπησης για την επιτήρηση των τροπικών δασών, της απερήμωσης και της θαλάσσιας παραγωγικότητας.

Αντικείμενο δραστηριότητας παροχής υποστήριξης πιθανώς να αποτελέσουν ορισμένα ζητήματα στον τομέα των κανονιστικών ρυθμίσεων για τους βιομηχανικούς κινδύνους ή ορισμένα μέτρα που αφορούν τη βιομηχανική ασφάλεια, συμπεριλαμβανομένης της βιοτεχνολογίας.

Βιοεπιστήμες και βιοτεχνολογίες

Γραμμή 8: Γεωργία και αλιεία (συμπεριλαμβανομένων της γεωργικής βιομηχανίας, των τεχνολογιών τροφίμων, της δασοκομίας, της υδατοκαλλιέργειας και της αγροτικής ανάπτυξης)

Στον τομέα αυτό, οι δραστηριότητες παροχής υποστήριξης μπορεί να συμβάλουν:

- στην εφαρμογή τεχνικών τηλεπισκόπησης στη γεωργία, με τη συγκέντρωση εικόνων, το χειρισμό και την επεξεργασία δεδομένων,

- σε σειρά δοκιμών για τον ποιοτικό έλεγχο των τροφίμων,

- στον έλεγχο των γαλακτοκομικών προϊόντων,

- στην αξιολόγηση των φυτοφαρμάκων, κυρίως όσον αφορά τις πλευρές που συνδέονται με την κυκλοφορία τους στην αγορά.

Ενέργεια

Γραμμή 11: Μη πυρηνικές μορφές ενέργειας

Οι δραστηριότητες παροχής υποστήριξης στον τομέα αυτό θα περιλάβουν:

- το χειρισμό και την επεξεργασία πληροφοριών προερχομένων από σχέδια εκτελεσθέντα στο πλαίσιο κοινοτικών προγραμμάτων, κυρίως επίδειξης,

- διαδικασίες πιστοποίησης για την εξοικονόμηση ενέργειας στα κτίρια, τη βιομηχανία και τις μεταφορές, καθώς και την εφαρμογή μεθοδολογιών εκπόνησης ενεργειακών μοντέλων (σχέσεις μεταξύ της παραγωγής ενέργειας, της κατανάλωσης και των περιβαλλοντικών επιπτώσεων) σε συγκεκριμένα ενεργειακά σεμινάρια.

ΤΡΙΤΗ ΔΡΑΣΤΗΡΙΟΤΗΤΑ

Οι δραστηριότητες αυτές που είναι βραχείας γενικώς διάρκειας μπορούν να αφορούν οποιοδήποτε τομέα και να αποβλέπουν στην ικανοποίηση ειδικών αναγκών που ανακύπτουν κατά την εφαρμογή των διαφόρων κοινοτικών πολιτικών.

Εκ φύσεως, οι ανάγκες αυτές μπορούν να ανακύψουν μόνο κατά την εκτέλεση του παρόντος προγράμματος, οι δε σχετικές δραστηριότητες θα αποβλέπουν στην άμεση ικανοποίηση αυτών των αναγκών.

ΠΑΡΑΡΤΗΜΑ V

ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΠΟΣΟΥ ΚΡΙΝΕΤΑΙ ΑΝΑΓΚΑΙΟ ΓΙΑ ΤΟ ΤΜΗΜΑ ΙΙ ΤΟΥ ΠΑΡΟΝΤΟΣ ΠΡΟΓΡΑΜΜΑΤΟΣ (ΑΝΤΑΓΩΝΙΣΤΙΚΕΣ ΔΡΑΣΤΗΡΙΟΤΗΤΕΣ ΥΠΟΣΤΗΡΙΞΗΣ) "(σε εκατομμύρια ecu)>

"> ID="1">ΠΡΩΤΗ ΔΡΑΣΗ> ID="3">91"> ID="1">Τεχνολογίες της πληροφορίας και των επικοινωνιών"> ID="1">- Τεχνολογίες της πληροφορίας> ID="2">10"> ID="1">Βιομηχανικές τεχνολογίες"> ID="1">- Μετρήσεις και δοκιμές> ID="2">10"> ID="1">Περιβάλλον"> ID="1">- Περιβάλλον και κλίμα> ID="2">26"> ID="1">Βιοεπιστήμες και βιοτεχνολογίες"> ID="1">- Γεωργία και αλιεία> ID="2">30"> ID="1">Ενέργεια"> ID="1">- Μη πυρηνικές μορφές ενέργειας> ID="2">15"> ID="1">ΤΡΙΤΗ ΔΡΑΣΤΗΡΙΟΤΗΤΑ> ID="3">37"> ID="1">Σύνολο > ID="3">128">

ΠΑΡΑΡΤΗΜΑ VI

ΕΙΔΙΚΟΙ ΚΑΝΟΝΕΣ ΓΙΑ ΤΗΝ ΕΦΑΡΜΟΓΗ ΤΩΝ ΑΝΤΑΓΩΝΙΣΤΙΚΩΝ ΔΡΑΣΤΗΡΙΟΤΗΤΩΝ ΥΠΟΣΤΗΡΙΞΗΣ Οι ανταγωνιστικές δραστηριότητες υποστήριξης διεξάγονται μέσω εργασιών του αρμόζουν σε ανταγωνιστική προσέγγιση στο πλαίσιο σχέσης πελατών/αναδόχων και που προορίζονται για την επιστημονική και τεχνική υποστήριξη των κοινοτικών πολιτικών. Η διεξαγωγή αυτής της έρευνας ανατίθεται σε φορείς και κέντρα ερευνών, συμπεριλαμβανομένου του KKEp, πανεπιστήμια ή επιχειρήσεις.

Η Επιτροπή καθορίζει τις αρμοδιότητες, ιδίως όσον αφορά τη χορήγηση των χρηματοδοτικών πόρων για τις εν λόγω δραστηριότητες, ανάλογα με το συγκεκριμένο τομέα δραστηριότητας. Οι πόροι χορηγούνται σε ανταγωνιστική βάση.